Alles wat jy wil weet oor gesigwas - stylvol.co.za
Alles wat jy wil weet oor gesigwas
Hier is alles wat jy wil weet oor gesigwas; van dubbelreining tot gesigwasfoute. En 'n paar van ons gunsteling nuwe gesigwasmiddels uit die wat ons getoets het. Deur Suzanne Kotzé
"As jy glad nie velsorgprodukte besit nie, is jou gesigwas nie die eerste ding waarop jy moet geld uitgee nie. Maak eerder seker jy het: 1. sonroom 2. vogroom 3. produk wat vitamiene A bevat 4. 'n serum en 5. 'n goeie gesigwas." So sê dermatoloog dr. Suretha Kannenberg.
Wees versigtig vir 'n gesigwasmiddel wat te hard is vir jou vel
Dr. Suretha sê: "Soveel keer sê my pasiënte my gesigroom is nie bevogtigend genoeg nie, maar dan is dit eintlik hul wasmiddel wat te hard is. Dit bevat dalk te veel van 'n sekere bestanddeel soos glikolsuur.
Gebruik die regte gesigwas vir jou vel-tipe
"Dit is baie belangrik om die regte gesigwasmiddel vir jou veltipe te gebruik. As jy byboorbeeld ekseem het, moenie 'n gesigwasmiddel wat vir aknee bedoel is, gebruik nie. Mense met ekseem moet verkieslik 'n wasmiddel gebruik wat geen SLS (sodium laurel sulphate) bevat nie. Die teenoorgesteld is ook waar; as jy aknee het moenie 'n reinger gebruik wat sagkens skoonmaak en vir ekseem of sensitiewe velle bedoel is nie. Ek sien dit baie keer met kinders wat met aknee begin sukkel. Iemand met aknee moet 'n wasmiddel wat vir aknee bedoel is, gebruik," sê dr. Suretha.
Hoe en wanneer moet jy jou gesig was?
Soggens en saans voor jy gaan slaap.
Sommige mense maak die fout om te dink dat hulle gesig skoon is in die oggend wanneer hulle wakker word. "Terwyl jy slaap, slaap jou vel nie. Die selle in die boonste lagie van jou vel (die epidermis) is aktief en vervaardig nuwe selle en raak van ou, dooi selle ontslae. Ons is ook, selfs in ons slaapkamers, aan vrye radikale en stof in die lug blootgestel. Deur jou gesig in die oggend te was, verwyder jy die stof, vrye radikale en dooie velselle," vertel Karen Bester van Lamelle.
As jy die vorige aand room aangesmeer het wat vitamiene A bevat, is dit ook veral belangrik om dit te verwyder voordat jy aan die son blootgestel word.
Dubbelreiniging word vir saans aanbeveel, veral as jy grimering dra deur die dag. Gebruik eers grimeerverwyderaar of 'n olie-gebaseerde reiniger om grimering te verwyder en daarna 'n reiniger met 'n waterbasis. Ons hou ook daarvan om miselwater te gebruik om grimering te verwyder.
Dit is veral goed om jou vel tydens 'n bad of stort te was aangesien die stoom ook jou porieë laat oopgaan wat help dat die vuiligheid beter uitkom.
Moenie jou gesig met 'n handdoek afvee nie, druk dit eerder liggies droog.
Hoe kies jy 'n gesigwas/reiniger?
Dit hang van persoonlike voorkeur af. Lank gelede by 'n Nivea bekendstelling het hulle mense op grond van gesigwas as katte of visse geklasifiseer. Katte hou nie van water nie en verkies afvee-room, olie- of miselwater-reinigers, terwyl visse daarvan hou om afwas jel-of skuimreinigers te gebruik.
Skuim en jelreinigers het gewoonlike daardie skuimende gevoel wat ons met skoonvoel assosieer. Sommige van hierdie tipe reinigers kan jou vel meer droog laat voel. Maak seker jou reiniger bevat geen seep nie. As jy 'n sensitiewe vel of ekseem het, kies ook eerder 'n formule wat nie SLS bevat nie.
Oliereinigers is veral goed om grimering te verwyder en as 'n eerste stap as jy dubbelreiniging doen. Die olie los die olie in grimering en vuiligheid op jou vel op en verwyder dit. Maak net seker jy was dit goed af voordat jy bevogtiger aansmeer. Jy kry afwas en afvee oliereinigers.
Hierdie meer soliede tipe reinigers is heerlik vir die winter of vir wanneer jou vel droog voel. Dit is heerlik sensueel om te gebruik. Die balsem verander in 'n melkerige formule sodra dit met water in aanraking kom. Sommiges kan jy net met 'n lappie afvee.
Miselwater (Micellar water)
Hierdie 'water' bevat mikroskopies klein oliemolekules wat aan vuiligheid en grimering vasklou. Jy gebruik dit saam met watte en vee jou gesig af totdat die watte skoon bly. Ons gebruik dit ook saam met wasbare lappies (wat meer omgewingsvriendelik is). Dit versteur nie jou vel se sperfunksie of suurmantel nie en is veral gewild onder dié met sensitiewe velle.
Lees gerus hier meer: Miccelar water verduidelik: Drie van ons gunstelinge
Hierdie tipe reinigers is goed vir droë of sensitiewe velle wat nie geneig is om puisies te kry nie. Dit word net afgevee met watte of 'n lappie.
Reinigers wat klei bevat is veral goed vir olierige veltipes aangesien die klei die olie absorbeer. Jy gebruik dit meestal soos 'n jel of skuimreinger wat afgewas word.
Van ons gunstelinge
Ons het hierdie gesigwas op die proef gestel
Huxley Secret of Sahara Cleansing Gel (R530, Dermastore)
Huxley is 'n reeks afkomstig van Suid-Korea en is baie gewild onder "K-Beauty" aanhangers. As jou vel geneig is om droog en styf te voel nadat jy dit gewas het, en jy juis hierom nie van 'n skuimende of jel wasmiddel hou nie, sal díe Cleansing Gel jou aangenaam verras. Dit bevat hialuroonsuur en turskvy-ekstrak wat help om jou vel te bevogtig en te verryk terwyl dit diepreinig. Ander bestanddele help om jou vel te verhelder en streel terwyl dit reinig.
Gatineau Transforming Cream Cleanser (R630 vir 200ml)
Hierdie groot buis hou lank! Die roomreiniger se tekstuur en reuk laat jou sommer gepamperlang voel. Sodra die romerige tekstuur met water in aanraking kom, verander dit na 'n meer olierige tekstuur. Dit maak diep skoon sonder om jou vel droog te laat voel.
Lulu & Marula Balancing Cleansing Balm (R340)
Hierdie balsem voel heerlik luuks op jou vel en ruik wonderlik (danksy soetlemoen, bergamot en lemoenblomolie). Dit is bevogtigend maar bevat ook klei wat help om jou vel te ontgiftig en diep te reinig. En dit is trots Suid-Afrikaans.
Vichy Normaderm Phytosolution Intensive Purifying Gel (R235)
Ek het hierdie onlangs vir my amper tiener gegee om te gebruik. Hy het sensitiewe vel en is geneig tot ekseem. Hierdie jel gesigwas reinig diep sonder om die vel te stroop en is spesifiek vir sensitiewe velle .